<classify> HALMASHAURI nchini zimeagizwa kuteua maofisa usimamizi mazingira watakaoratibu shughuli za utunzaji mazingira maeneo yao.Waziri wa Nchi, Ofisi ya Makamu wa Rais, Mazingira, January Makamba ametoa agizo hilo alipozungumza na wadau, maofisa na vikosi vya utunzaji wa mazingira kutoka halmashauri zote nane za mkoa wa Tabora.Amesema kifungu cha 34 cha sheria ya Utunzaji Mazingira iliyotungwa mwaka 2004 kinaruhusu Sekretarieti za Mikoa na Mamlaka za Serikali za Mitaa Kuratibu shughuli za Usimamizi wa Utunzaji Mazingira katika maeneo yao.Amesema kifungu cha 39 a-e cha Sheria hiyo kinaagiza Halmashauri zote za wilaya au Mamlaka za Miji kuwa na Ofisa Usimamizi Mazingira ambaye atateuliwa miongoni mwa watumishi wa umma waliopo katika neo hilo.Alisema kwa sheria hiyo kila halmashauri inapaswa kuwa na Ofisa Msimamizi Mazingira maeneo yote ya utawala kuanzia Kitongoji, Mtaa, Kijiji, Kata, Wilaya au Mji na Mkoa. Kila halmashauri lazima iwe na Ofisa Usimamizi wa Mazingira na awe mtumishi wa umma.Kama hayupo mnaweza kuajiri lakini sheria inasisitiza ateuliwe mtumishi wa umma, alisema.Makamba aliema uwepo maofisa wasimamizi wa mazingira katika maeneo hayo ya utawala utaboresha kwa kiasi kikubwa suala zima la utunzaji mazingira katika mikoa na wilaya zote hapa nchini kuanzia ngazi ya chini hadi juu.Katika mkutano huo, Waziri Makamba alizindua Kamati za Utunzaji Mazingira zilizoundwa na Mkuu wa Mkoa huo, Aggrey Mwanri kwa kushirikiana na Serikali za Mtaa.Alipongeza uanzishwaji wa vikundi hivyo kwani kifungu cha 41 cha sheria ya mazingira nchini kinaruhusu viwepo kisheria.Ameagiza halmashauri zote nchini kutekeleza matakwa ya sheria hiyo kwa kuteua maofisa wasimamizi na kuunda Kamati za Usimamizi Mazingira katika maeneo yote ya utawala ili kuimarisha usimamizi wa mazingira waliko.Mwanri amepongeza hatua ya Waziri Makamba kuunga mkono utunzaji mazingira mkoani humo akisema lengo lake ni kuufanya wote wa kijani.Amewataka wadau wote wa mazingira mkoa huo na wilaya zake kuunga mkono jitihada zote za utunzaji mazingira ili kufanikisha azma yake ya kuwa na Tabora mpya yenye mandhari nzuri.  <topic>: KITAIFA 